钦定古今图书集成/明伦汇编/家范典/第049卷 > 唐杜氏通典 > 《女子为继父服议》
## 钦定古今图书集成/明伦汇编/家范典/第049卷 > 唐杜氏通典 > 《女子为继父服议》

唐圣历元年，太子左庶子王方庆尚书，问太子文学
徐坚曰：“女子年幼小而早孤，其母贫窭，不能守志，携
以适人，为后夫之鞠养，及长出嫁，不复同居。今母后
夫亡，欲制继父服，不可不知。人间此例甚众，至于服
纪，有何等差？前代通儒，若为议论。”坚答曰：“《仪礼？丧服
经》：‘继父同居齐衰周’。谓子无大功之亲，与之适人。所”
适亦无大功之亲，而所适者，以货财为之筑宫庙，岁
时使之祀焉者也。郑元曰：“大功之亲，同财者也。筑宫
庙于家门之外，神不歆，非族也，以恩服耳。未尝同居，
则不服也。”《小戴礼记》继父服，并有明文，斯《礼经》之正
说也。至于马融、王肃、贺循等，并称大儒达礼，史无异
文。唯傅元著书，以为父无可继之理，“不当制服。此礼
焚书之后，俗儒妄造也。”袁准作论，亦以为“此则自制
父也，乱名之大者。窃以父犹天也，爱敬斯极，岂宜䩄
貌继以他人哉！然而邈尔穷孤，不能自立，既随其母，
托命他宗，本族无养之人，因托得存其继嗣。在生也，
实赖其长育，及其死也，顿同之行路。重其生而轻其
死，笃其始而薄其终”，称情立文，岂应如是？故袁傅之
駮，不可为同居者施焉。昔朋友之死，同爨之丧，并制
缌麻。详诸经典，比之于此，盖亦何嫌？继父之服，宜依
正礼。今女子母携之重，适人寄养他门，所适慈流，情
均膝下，长而出嫁，始不同居。此则笄总之义，无不毕
备，与筑宫立庙无异焉，盖有继父之道也。戴德《丧服
记》曰：“女子子适人者，为继父服齐衰三月，不分别同
居异居。”梁氏《集说》亦云：女子子适人者，服继父，与不
同居者服同。今为服齐衰三月，窃为折衷。